‍ وژدلیں دَوراں
سید هاشمی
وژدلیں دَوراں وپا کُرتگ کَے ءَ گوں همدلاں
جَور کن اَنت گم ناگُمانی وشّیانی شکّلاں
چو دوبر تیر وارتگیں ٹپّانی هون اَنت تازگیں
هِنّی ءُ گُل سُهر ڈولے دوست بنت ماهیں گُلاں
پْروشتگ ءُ ایرجیگ کتگ کاڑانی بے سوبیں گماں
کَیت یکّ روچے وتی جُست ءَ کناں گْرانماولاں
ندر ءُ کولیگ اِش مہ بئیں اے ٹهل ءُ نازاں چے کن اَنت
جُست کن اِت آ جور جوابیں مهگل ءُ هُور چاملاں
من چُشیں سر دپترے راجی نیاں مُپت ءَ من ءَ
کوڑهیں دنیا ءَ ماں بستگ گوں زونڈ ءُ زَمبلاں
کپتگ نوکیں وشّی یے ماں درد ءُ دورانی ته‍ ءَ
دست بنداں کہ مکن آسان گْرانیں مُشکلاں
هُور اگاں چہ هانل ءَ شرتر بہ بنت کَول اِنت من ءَ
سَد پہ آئی ءِ کندگ ءِ دیم ءَ نہ زیراں همبلاں
گون منی بهت ءَ ءُ اندوهانی تاموریں شپاں
یک اَشارَتّے چہ آسکی دیدگانی کَنجلاں
یات کاینت مَکّهیں ماتانی بچّیگ تنگهیں
گر بِگنداں کاڑے ءِ دستاں تلاهیں تلملاں
دل بہ بیت اِنت یار اگاں گونمن پہ لال ءِ هاتر ءَ
یکّ پہ یکّ گْوازیناں تاهاپ ءُ گیابیں منزلاں
دُرّ ءُ گَوهر کیمتی ءُ لال ءُ مُروارد چِتگ
گال ءُ گُپتارانی جمبر گْوستگ اَنت پمّن شلاں
هُرمت ءَ گْریتگ پہ تهلیں زندمانی ءَ سید
کس مہ ریچ اِیت پمّنی نگبهتیں مَرگ ءَ تْرونگاں